Klaasen wil draaiballe tot arsenaal voeg | Netwerk24
Deur Christo Buchner 06 September 2018 07:51
Die Titans se krieketspan fokus die komende seisoen daarop om die eerste plaaslike franchise te word wat al drie trofeë in een seisoen verower.
Heinrich Klaasen in die nette op die Proteas se onlangse toer in Sri Lanka. Foto: Gallo Images
Só sê Heinrich Klaasen, wat die Titans in die meerdaagse reeks sal aanvoer.
Die afgelope drie seisoene het die Titans telkens twee uit drie bekers in sy trofeekas gehad, maar is oorgehaal om dit hierdie seisoen ’n driekuns te maak.
Die span van Centurion het onlangs teruggekeer van ’n spanboutoer op die Seychelle, waar hy ook in ’n T20-kragmeting met ’n plaaslike span gespeel het.
“Die geriewe daar is maar gebrekkig en ons het op ’n mat-kolfblad gespeel. Tog was daar baie belangstelling en sowat duisend toeskouers het opgedaag.
“Dit was vir ons belangrik om die spel na daardie deel van die wêreld te versprei,” het Klaasen gesê.
Volgens hom was die week op die Seychelle baie bedrywig. Die spelers was bedags om 06:00 al uit die vere om hul aktiwiteite te begin.
Ek het ook in die Indiese Premierliga (IPL) gesien jy kan nie net ’n kolwer wil wees om gereeld speelkans te kry nie. Jy moet veelsydig wees.
“Vrye tyd was daar nie veel nie, maar dit was tog ’n wonderlike ervaring om in daardie helder see saam met die visse te swem en hulle so duidelik hier om jou te sien,” vertel hy.
Hierdie spanbousessie het die Titans die geleentheid gegee om sy planne en doelwitte vir die seisoen uit te pluis.
Heinrich Klaasen sê met Quinton de Kock voor hom in die tou as Protea-paaltjiewagter, besef hy dat hy ander vaardighede moet leer om ’n permanente lid van die nasionale span te word. Foto: Gallo Images
“Ons het gelukkig nie ernstige sake wat bespreek moet word nie en dit gaan eerder daaroor om enkele verstellings te maak om ons mikpunte te bereik.
“Ons kultuur is ’n maklike een om by in te pas en daar sal goeie wedywering om plekke wees. Met soveel ouens wat by die nasionale opset betrokke is, vind jy soms dat die span taamlik van spelers verander. Wie ook al die kans kry, is altyd gretig om te bewys dat hulle dit verdien om daar te wees,” sê hy.
Met die paaltjiewagter in die nasionale span, Quinton de Kock, wat op 25-jarige ouderdom twee jaar jonger as hy is, sê Klaasen hy het besef hy sal ’n ekstra pyl in sy koker moet kry om ook deel van die Proteas te wees.
“Daarom werk ek nou ook aan my draaiboulwerk. Ek het ook in die Indiese Premierliga (IPL) gesien jy kan nie net ’n kolwer wil wees om gereeld speelkans te kry nie. Jy moet veelsydig wees,” sê Klaasen, wat ook diens agter die paaltjies kan doen.
Hy erken dat hy in sy vertonings op die onlangse toer na Sri Lanka en ook teen Indië teen die einde van verlede seisoen teleurgestel was.
“Daar was een of twee goeie kolfbeurte, maar in die geheel weet ek ek kan veel beter vaar en moet baie harder werk.
“Hopelik kry ek in die komende reeks teen Zimbabwe weer kans om te wys waartoe ek regtig in staat is,” sê hy.
Meer oor: Titans | Meerdagreeks | Heinrich Klaasen
Wie kan AB se stewels vol staan in WB?
Klaasen vervang Steve Smith in IPL
Klaasen, Mulder in Proteas-toetsgroep